Blinken i-a repetat lui Netanyahu opoziția față de un atac la Rafah
- Iuliu Vlădescu
- 2 mai 2024, 18:14
Secretarul de stat Antony Blinken i-a reiterat prim-ministrului Benjamin Netanyahu, miercuri la Ierusalim, opoziţia americană față de un atac israelian asupra oraşului Rafah din sudul Fâşiei Gaza, potrivit unui purtător de cuvânt al Departamentului de stat citat de La Libre Belgique.
SUA, poziție clară față de un atac la Rafah
Într-o întâlnire cu dl Netanyahu, dl Blinken "a reiterat poziția clară a Statelor Unite referitor la Rafah", a spus Matthew Miller cu privire la ofensiva terestră asupra orașului, la care prim-ministrul israelian refuză să renunțe în ciuda opoziției ONU și a multor capitale, care se tem de un măcel în rândul celor aproximativ 1,5 milioane de civili înghesuiți acolo, marea majoritate strămutaţi.
Discuțiile dintre Blinken și Netanyahu - mai întâi între patru ochi, apoi extinse la consilierii lor - au durat două ore și jumătate.
Al șaptea turneu al lui Blinken în Orientul Mijlociu
Aceasta este a șaptea călătorie a domnului Blinken în Orientul Mijlociu de la atacul fără precedent efectuat pe 7 octombrie de Hamasul palestinian în sudul Israelului dinspre Fâșia Gaza, care a declanșat un răspuns total din partea Israelului pe teritoriul palestinian.
Mediatorii - Egipt, Qatar, Statele Unite - încă așteaptă răspunsul Hamas miercuri la cea mai recentă versiune a unei oferte de armistițiu, inclusiv o pauză în ofensiva israeliană și eliberarea deținuților palestinieni în schimbul celei a ostaticilor răpiți în Israel în timpul atacul din 7 octombrie.
În loc de atac la Rafah, posibil armistițiu
Dl Blinken a asigurat mai devreme că Statele Unite sunt "hotărâte" ca Israelul și Hamasul să încheie acest acord de armistițiu "acum", după aproape șapte luni de lupte și bombardamente în Fâșia Gaza asediată și amenințate de foamete.
Potrivit dlui Miller, domnul Blinken a discutat despre acest acord de armistițiu cu domnul Netanyahu și a estimat că "Hamasul blochează calea către încetarea focului".
Secretarul de stat american a recunoscut, de asemenea, că mai mult ajutor a intrat în Fâșia Gaza de când Israelul a autorizat, în aprilie, sub presiunea americană, deschiderea unui acces mai mare pe teritoriul palestinian și i-a repetat dlui Netanyahu "importanța menținerii și accelerării acestei îmbunătățiri", potrivit dlui Miller.
(Traducere: Gabriela Sîrbu, RADOR RADIO ROMÂNIA)